Document ID: /roh_data/filtered/fineweb-2-filterrobots_roh.jsonl.gz/58971

Il lieu nua ch’ins ha chattà l'animal da niz mort è en il territori dal triep da lufs dal Beverin. Sco il chantun scriva, è quest stgarp l’emprim cas en il Grischun nua ch’in animal creschì da la famiglia bovina è vegnì stgarpà dad in u plirs lufs. La vatga-mamma da set onns era, ensemen cun autras vatgas, en in areal cun ina saiv enturn.
Quai è in triep che sa deporta fitg problematic. En in management da lufs futur stuain nus dir che quai è in triep ch'ins stuess pudair allontanar cumplainamain.
En il territori dal luf dal Beverin han ils lufs gia stgarpà dapli animals da niz (nursas e chauras) che quai che la lescha federala prevesa per pudair regular in triep. Dentant pon ins sajettar ils lufs d'in triep pir cura ch'igl è confermà che quel ha er propi pitschens. Vegn vitiers ch'il bab e la mamma d'in triep èn protegids e na pon gnanc vegnir sajettads. Be la mesadad dals pitschens ch'i ha dà quest onn, pon lura vegnir sajettads. Pia be quels lufs che n'han per regla anc fatg nagut. Ils lufs vegls che dattan vinavant il cumportament problematic èn però protegids.
Mesiras effectivas cunter ils lufs en ina tala situaziun vegnan però pir pussaivlas cun ina revisiun da la lescha da chatscha. Actualmain è quella incl. la regulaziun preventiva da lufs problematics en discussiun en il parlament a Berna. Fin che la lascha revidida pudess ir en vigur cuzzi però almain fin il 2024.
Emprova da scurrentar luf
L’emprova dals guardiaselvaschinas da narcotisar in dals lufs per montar in emettur da GPS n’è betg reussida. Durant duas notgs han ils guardiaselvaschinas observà il territori senza success. Cun quella mesira vuleva l'uffizi per l'ina scurrentar ils lufs e per l’autra fissi cun l'emettur stà pussaivel da vesair nua ch’il triep è da viadi.
Las autoritads responsablas constateschan ch'il triep dal Beverin sa deporta gia dapi plirs onns a moda fitg problematica.
Las autoritads dal chantun sa fan quitads damai ch'ils lufs dal triep dal Beverin sa cumportan gia dapi plirs onns a moda fitg problematica. Il stgarp d'ina vatga-mamma correspunda – cumpareglià cun stgarps da nursas e chauras – ad ina ulteriura e nova dimensiun.
Nairas uras da regular il triep
Il president da la regenza grischuna Marcus Caduff crititgescha a moda vehementa l'Uffizi federal per l'ambient en connex cun la stgarpada d'ina vatga mamma en la Val Schons. L'uffizi aveva ditg ch'i na detti il mument nagin basegn d'agir en chaussa luf perquai che la gronda part dals animals da niz vegnian stgarpads en lieus nua ch'i na dettia naginas mesiras da protecziun. Caduff scriva ussa sin Twitter ch'el na possia betg pli udir quai – il triep dal Beverin stoppia gia daditg vegnir regulà.